Sohvan näyttävin ja kallein osa on verhoilu, minkä vuoksi siihen on hyvä kiinnittää huomiota ostovaiheessa. Huolellisesti valitun verhoilun käyttöikä on useita vuosia. Etukäteen on hyvä miettiä, kuinka paljon kulutusta sohvan pitää kestää ja minkälaiset värit ja materiaalit sopivat sisustukseen. Näyttö voi vääristää värejä verkossa ja huonekaluliikkeiden valaistus on lähes poikkeuksetta kodin valaistusta viileämpi ja kirkkaampi. Tämä on hyvä ottaa huomioon kangasta valittaessa, sillä varsinkin harmaan eri sävyt näyttävät hyvin erilaiselta eri ympäristössä.
Nykyään sohvien verhoilumateriaalit ovat niin laadukkaita, että sohvan pitäminen puhtaana ja kauniina ei ole ongelma, olipa sohvan verhoilumateriaalina sitten nahka, keinonahka tai kangas. Kaikista materiaaleista saat lian pois, eikä pintojen hoitaminen missään tapauksessa ole liian aikaa vievää tai hankalaa. Nahkasohvat ovat kuitenkin helppohoitoisimpia. Nahkasohvat ovat myös laadukkaimpia ja kestävimpiä ja siksi yleensä arvokkaampia. Keinonahkat ovat kehittyneet viime vuosina, joten keinonahkasohvatkin ovat nykyään kestäviä. Keinonahkapinta saattaa kuitenkin tuntua viileämmältä istua kuin aito nahkapinta. Nahkasohvat ja keinonahkasohvat eivät kerää pölyä, joten ne ovat hyvä valinta allergikon kotiin.
Nahkasohvan ja keinonahkasohvan tavoin kangassohva kestää hyvin käyttöä. Kangassohvia löytyy sekä tavallista kotiarkea kestäväksi, että kovempaa käyttöä kestäväksi, kuten julkisiin tiloihin. Kangassohva kannattaa suojata aina suoja-aineella, jolloin likatahrojen puhdistaminen helpottuu. Joissakin kangassohvissa on irrotettavat päälliset, jolloin niiden peseminen onnistuu helposti.